**Tema: MOENIE!**

Dis die aand voor Paasfees, Donderdagaand. Dis die aand waar Jesus die Nagmaal instel – daarom vier ons ook vanaand Nagmaal. Dis die aand waar Jesus vir die dissipels, vir die kerk ’n nuwe opdrag gee, ’n nuwe mandaat – daarom is vandag bekend as Mandaat Donderdag.

Jesus sit aan die tafel saam met sy dissipels, amper soos ons vanaand saam aan tafels sit. Hy het sopas vir sy dissipels gesê dat een van hulle hom sal verraai – die een vir wie Hy ’n stukkie brood self gee. En dan gee Jesus vir Judas Iskariot ’n stukkie brood en Judas storm uit die vertrek uit, uit om soldate en wagte en Fariseërs te gaan bymekaarmaak om Jesus te vang en te veroordeel.

Kan julle julle die spanning en verbasing in daardie vertrek indink? Die dissipels dink nog alles is reg en dis so wonderlik dat hulle 12 saam met Jesus kan wees en dan skielik – ‘Een van julle gaan my verraai!’ En dan storm Judas uit.... Wat nou?

Kom ons lees wat dan gebeur:

**Johannes 13:31-14:4**

31Toe Judas vertrek het, merk Jesus op: “Nou is Ek, die Seun van die Mens, verheerlik, en God is deur My verheerlik. 32As God deur My verheerlik is, sal God self My ook verheerlik; en Hy sal My sommer binnekort verheerlik. 33Kinders, Ek is nog net vir ’n kort tydjie by julle. Julle sal My soek, maar soos Ek vir die Jode gesê het, sê Ek nou weer vir julle: Daar waarheen Ek gaan, kan julle nie kom nie.

34Ek gee julle ’n nuwe opdrag: Julle moet mekaar liefhê; soos Ek julle liefhet, net só moet julle mekaar ook liefhê. 35As julle liefde teenoor mekaar beoefen, sal almal daaraan sien dat julle my dissipels is.”

Hier is die nuwe opdrag, die nuwe mandaat: “Julle moet MEKAAR liefhê soos Ek julle liefhet”.

36Simon Petrus vra Hom: “Here, waarheen gaan U?”

Jesus het geantwoord: “Waarheen Ek gaan, kan jy My nie nou volg nie, maar later sal jy My wel volg.”

37Petrus sê toe vir Jesus: “Here, waarom kan ek U nie nou reeds volg nie? Ek sal my lewe ter wille van U opoffer.”

38“Sal jy regtig jou lewe ter wille van My opoffer?” vra Jesus. “Ek verseker jou, voordat die haan môre-oggend kraai, sal jy drie maal ontken het dat jy My ken.”

Sjoe, niemand het dit sien kom nie! Dit was klaar ’n skok toe Jesus sê dat een van hulle Hom gaan verraai en toe Judas uitstorm; nou sê Hy nog dat Petrus, die leier, die voorbok, Hom dieselfde nag gaan verloën! Een gaan Jesus verraai, een gaan Jesus verloën; een gaan Hom oorgee aan die owerhede, een gaan ontken dat Hy Hom ken; een gaan sê: ‘Dis Hy! Vang Hom’, een gaan sê: ‘Ek weet nie wie Hy is nie!’

Kan jy jou die konsternasie onder die dissipels indink? Hulle perfekte aand saam met Jesus het sopas in duie gestort!

Wel, dit sou, as die episode hier geëindig het. En ongelukkig dink baie mense dat dit hier eindig, want dis hoe ons Bybels ingedeel is – hier eindig hoofstuk 13. Na hierdie woorde is daar ’n nuwe opskrif, ’n nuwe hoofstuk, so asof hierdie die einde van ’n episode is en daar ’n nuwe episode hierna kom. En baie van ons lees dit ook so – ons eindig hier en lees môre verder. Maar dis nie hoe dit in die Grieks is nie. In die Grieks is dit een gesprek – Jesus is aan die woord en Hy bly aan die woord.

So, wat dink julle is Jesus se volgende woorde? Wat dink julle is sy volgende sin, net nadat Judas uitgestorm het en Hy vir Petrus gesê het dat hy Hom sal verraai? Wat sou jy vir die 11 dissipels gesê het?....

Luister hier:

38“Sal jy regtig jou lewe ter wille van My opoffer?” vra Jesus. “Ek verseker jou, voordat die haan môre-oggend kraai, sal jy drie maal ontken het dat jy My ken.”

1“Moenie ontsteld wees nie.

Hou net aan om op God te vertrou en hou ook aan om op My te vertrou. 2In die huis van my Vader is daar baie kamers. As dit nie só was nie, sou Ek dit aan julle gesê het. Ek gaan soontoe om vir julle plek gereed te maak. 3En as Ek gegaan en vir julle plek ingerig het, kom Ek terug en sal julle na My toe neem sodat julle ook kan wees waar Ek is. 4Julle weet mos waarheen Ek gaan, en hoe om daar te kom.”

“Moenie ontsteld*[[1]](#footnote-1)* wees nie.”

Wow!!! Jesus WEET Petrus gaan Hom verloën. Hy SÊ dit vir Petrus. En tog kom die liefde – “Moenie ontsteld wees nie.” Moenie jou hart verskeur oor die verkeerde wat jy nog gaan doen nie.

En Hy sê dit vir die ander dissipels – Judas gaan My verraai, Petrus gaan my verloën, MAAR ‘moenie ontsteld wees nie’! Moenie mismoedig word as dinge begin swaargaan nie, moenie mismoedig word as dit lyk of die kerk swaarkry nie, moenie mismoedig word as gelowiges struikel nie, moenie mismoedig word as dinge nie gebeur soos jy gedink het dit sal gebeur of graag wil hê dit moet gebeur nie...

**4:1: “Hou net aan om op God te vertrou en hou ook aan om op My te vertrou.”**

Dis die boodskap van MANDAATDONDERDAG, dis die boodskap van Nagmaal:

Jy gaan nog sonde doen, maar dis OK. Ek het jou lief soos jy is. Maar te lief om jou so te los. Daarom gee ek jou:

* My Heilige Gees
* Mekaar

Moenie vaskyk in jou sonde nie, kyk vas in Jesus.

Moenie vaskyk in dinge wat verkeerd loop nie, kyk vas in Jesus.

Moenie bekommerd wees oor wat jy gedoen het of nog gaan doen nie, kyk vas in Jesus.

Kyk vas in Jesus, vertrou Hom en wees lief vir mekaar!

Waar is jy vanaand? Is jy ontsteld? Is jy bekommerd? Voel jy skuldig? Twyfel jy?

Kom na Jesus toe! En kom na ander gelowiges toe! Want SAAM beleef ons Jesus, SAAM leef ons Jesus, SAAM is ons dissipels!

Amen

1. Ontsteld: Hart diep versteurd:

   06333 tara,ssw (pf pass teta,ragmai 3 sg teta,raktai aor pass evtara,cqhn subj taracqw/)

   (a) stir up 16.3

   (b) cause great distress 25.244

   (c) cause a riot 39.44

   25.244 tara,ssw: (a figurative extension of meaning of tara,ssw 'to stir up,' 16.3) to cause acute

   emotional distress or turbulence - 'to cause great mental distress.' evnebrimh, sato tw|/ pneu,mati kai. evta,raxen e`auto,n 'he was deeply moved in his spirit and greatly distressed' Jn 11.33; to.n de. fo,bon auvtw/n mh. fobhqh/te, mhde. taracqh/te 'do not be afraid of them and do not be distressed' 1 Pe 3.14. [↑](#footnote-ref-1)